Irombo oko kurita paꞌpo me amy aimyno ewaꞌmary kynakon Kana po,
Galilea ta.
Moro po ro moꞌko Jesus sano kynakon.
Moꞌko Jesus enapa moꞌkaron inemeparykon maro tajuꞌse kynakon moro aimyno ewaꞌmatoꞌme.
Irombo moro winu yꞌmatyry mero moꞌko Jesus sano wykaꞌpo Iꞌwa:
“Winu waty noro man ekosaine.”
Jesus wykaꞌpo iꞌwa:
“Oꞌtonoꞌme ko ypoko man?
Moro oꞌto ywaitopo jururu itundaꞌpa naꞌnen man.”
Isano wykaꞌpo moꞌkaron otykon ekanamon ꞌwa:
“Oꞌto ikaꞌpo wara ro aitoko!”
Oꞌwin-toꞌima topu kapyꞌsan potysa moro po kynatokon.
Simosu emery wara ro moꞌkaron aimyno ewaꞌmanamon wekumiꞌtoꞌkon tuna jeꞌny morokon kynakon.
Oko,
oruwa samaku tuna apyiry taro kynatokon.
Jesus wykaꞌpo moꞌkaron otykon ekanamon ꞌwa:
“Morokon potysa aꞌnoꞌkapoꞌtoko tuna ke.”
Irombo aꞌnoꞌkapotyꞌsan imero iꞌwaine.
Irombo mero ikaꞌpo iꞌwaine:
“Amy anundoko.
Irombo moꞌko endameno jopotory ꞌwa arotoko.”
Amy aroꞌpo ro iꞌwaine.
Moꞌko endameno jopotory ꞌwa moro winu me enurimaꞌpo tuna apoꞌpo.
Moꞌkaron tuna anunamonymbo ojembo moro winu wopyꞌpo ukuꞌsatokon.
Moꞌko endameno jopotory te anukutyꞌpa kynakon.
Iro ke ro moꞌko pytatoto koꞌmaꞌpo iꞌwa.
Ikaꞌpo iꞌwa:
“Paꞌporo kariꞌna moro iruꞌpynymbo winu naꞌnen ekambojan.
Moꞌkaron ejukuꞌsan wetymyꞌsan mero te moro yjaꞌwanymbo winu ekambojan.
Oꞌwa te moro iruꞌpynymbo winu tykuraꞌma man wenaꞌpo tano me.”
Ero Kana po,
Galilea ta Jesus nikapyꞌpo oty,
moro koromono me inikapyꞌpo kapu wyinono oty moro kynakon.
Iwara ro moro tykuranory enepoꞌpo Jesus ꞌwa.
Moꞌkaron inemeparykon ꞌwa amyikaꞌpo.
Irombo mero Kafaraum ꞌwa iwoꞌpemaꞌpo moꞌko tysano maro,
moꞌkaron typiryjan maro,
moꞌkaron tynemeparykon maro enapa.
Amykon kurita roten moro po iweꞌiꞌsan.